It-Tieni Pitazz – Paragrafi 581-590 581. Jiena nkellmek l-iktar meta inti titkellem Miegħi fil-profondita' ta' qalbek. Hawnhekk, ħadd ma jista' jfixkel l-azzjonijiet Tiegħi. Hawnhekk, Jiena nistrieħ bħal fi ġnien magħluq. L-intern ta' ruħi hu bħal dinja kbira u tal-għaġeb fejn ngħixu Alla u jiena. Minbarra Alla, ħadd ma jista' jidħol hemmhekk. Fil-bidu ta' din il-ħajja flimkien ma' Alla, il-biża' u l-istagħġib għammxuni u għelbuni. Id-dija Tiegħu għamietni, u jiena ħsibt li Hu ma kienx jinsab ġewwa qalbi; u madankollu dawn kienu l-waqtiet meta Alla kien qiegħed jaħdem ġewwa ruħi. L-imħabba kienet qiegħda tissaffa u tikber dejjem iżjed, u l-Mulej ġab ir-rieda tiegħi f'għaqda l-iżjed intima mar-rieda qaddisa Tiegħu. Ħadd ma jista' jifhem l-esperjenza tiegħi f'dak il-palazz tal-għaġeb ta' ruħi fejn jiena ngħix il-ħin kollu flimkien mal-Maħbub tiegħi. L-ebda ħaġa esterna ma tfixkel l-għaqda tiegħi ma' Alla. Ukoll jekk jiena nuża l-iktar kliem qawwi, ma jesprimix lanqas dell tal-mod li bih ruħi tixxala f'hena u fi mħabba li ma nistax nfissirha, li hi kbira u safja bħall-għajn li minnha toħroġ, li hi Alla nnifsu. L-ispirtu tiegħi jkun tant mimli b'Alla li nkun nista' nħossu b'mod fiżiku, u l-ġisem ikollu sehem minn dan il-ferħ. Għalkemm jiġri li l-mod kif Alla jmiss ivarja fl-istess ruħ, dan ikun ġej iżda mill-istess għajn. Darba, jiena rajt lil Ġesu' jħossu ħażin bil-għatx, u qalli, Għandi l-għatx. X'ħin tajtu l-ilma ħadu, imma ma xorobx u għeb fil-pront. Kien liebes l-istess bħalma kien fil-Passjoni Tiegħu. Meta inti tieqaf taħseb fil-fond ta' qalbek dwar dak li Jiena ngħidlek, inti tapprofitta iżjed milli kieku tkun qrajt ħafna kotba. O, li kieku l-erwieħ kienu jixtiequ biss joqgħodu jismgħu leħni meta Jiena nkellimhom fil-fond tal-qalb tagħhom, huma kienu jilħqu l-quċċata tal-qdusija fi żmien qasir. 8 ta' Jannar 1936. Meta mort nara lill-Arċisqof (Jalbrzykowski), jiena għidtlu li Ġesu' kien qed jitlobni biex nitlob għall-ħniena ta' Alla fuq id-dinja u li jkun hemm kongregazzjoni reliġjuża li tittallab il-ħniena ta' Alla għad-dinja. Jiena tlabt il-permess tiegħu għal dak kollu li l-Mulej Ġesu' kien qiegħed jitlob mingħandi. L-Arċisqof weġibni b'dan il-kliem: "Dwar it-talb, jiena nagħti l-permess tiegħi u ninkuraġġik ukoll, Sor, li titlob kemm tiflaħ għad-dinja u tittallab il-ħniena ta' Alla, għax il-ħniena hi kulma għandna bżonn; u jiena qiegħed nassumi li l-konfessur tiegħek ċertament ma jżommokx li titlob għal din l-intenzjoni. Imma dwar din il-kongregazzjoni, stenna ftit ieħor, Sor, sabiex kollox ikun jista' jirranġa ruħu sewwa. Din il-ħaġa fiha nnfisha hi ħaġa tajba, imma m'hemmx bżonn ta' għaġla. Jekk hi r-rieda ta' Alla, isseħħ, kemm jekk ikun daqsxejn qabel jew daqsxejn wara. Għaliex le? Tant hemm tipi differenti ta' kongregazzjonijiet; din ukoll għad titwieled jekk hi r-rieda ta' Alla. Kun fil-paċi b'mod sħiħ. Il-Mulej Ġesu' jista' jagħmel kollox. Irsisti għal għaqda mill-qrib ma' Alla u taqtax qalbek." Dan il-kliem imlieni b'ferħ kbir. X'ħin tlaqt mid-dar tal-Arċisqof, smajt dan il-kliem ġewwa ruħi: Sabiex Jiena nikkonferma l-ispirtu tiegħek, Jiena nitkellem permezz tar-rappreżentanti Tiegħi skont ma Jiena nitlob mingħandek, imma kun af li mhux dejjem ser ikun hekk. Huma joħduha kontra tiegħek f'ħafna affarijiet, u permezz ta' dan, il-grazzja Tiegħi tkun tista' tidher fik, u jkun ċar li din il-ħaġa hi opra Tiegħi. Imma inti, tibża' minn xejn; Jiena dejjem miegħek. U kun af dan ukoll, binti: il-ħlejjaq kollha, jafu u ma jafux, u jridu jew ma jridux, dejjem iwettqu r-rieda Tiegħi. Darba, f'daqqa waħda rajt lil Ġesu' f'majesta' kbira, u Huwa qalli dan il-kliem, Binti, jekk inti tixtieq, Jiena issa stess noħloq dinja oħra, isbaħ minn din, u inti tgħix hemmhekk għall-bqija ta' ħajtek. Jiena weġibt, "Jiena ma rridx dinjiet oħrajn. Jiena rrid lilek, Ġesu'. Jiena rrid inħobbok, Ġesu', bl-istess imħabba li Inti għandek għalija. Jiena nitolbok biss ħaġa waħda: li Inti tagħmel lil qalbi kapaċi li tħobbok. Jiena nistagħġeb ħafna bl-offerta Tiegħek, Ġesu' tiegħi; dawk id-dinjiet x'inhuma għalija? Ukoll li kieku Inti kellek tagħtini elf minnhom, xi jkunu għalija? Int taf tajjeb ħafna, Ġesu', li qalbi qiegħda tmut bix-xewqa tagħha għalik. Dak kollu li mhux Int ma jfisser xejn għalija." F'dak il-waqt, ma stajt nara xejn iżjed, imma forza stramba ħadet pussess ta' ruħi, nar stramb xegħel ġewwa qalbi, u jiena dħalt f'tip ta' agunija għalih. Imbagħad smajt dan il-kliem: Mal-ebda ruħ oħra Jiena ma ningħaqad daqshekk mill-qrib u b'dan il-mod bħalma nagħmel miegħek, u dan nagħmlu minħabba l-umilta' profonda u l-imħabba mħeġġa li inti għandek Għalija. Darba, jiena smajt dan il-kliem ġewwa fija: Jiena naf kull ċaqliqa tal-qalb tiegħek. Kun af, binti, li ħarsa waħda minn għandek lejn xi ħadd ieħor tferini iktar minn ħafna dnubiet li xi ħaddieħor jagħmel. L-imħabba tkeċċi l-biża'. Minn mindu rnexxieli nħobb lil Alla kollni kemm jiena u bis-saħħa kollha ta' qalbi, il-biża ħallieni. Ukoll li kieku kelli nisma' l-affarijiet l-iktar tal-biża' dwar il-ġustizzja ta' Alla, ma nibża' xejn minnu, għax sirt nafu sewwa. Alla hu mħabba, u l-ispirtu Tiegħu hu paċi. Jiena nista' nara li l-għemejjel tiegħi li ħarġu mill-imħabba huma iżjed perfetti minn dawk li jiena wettaqt għax nibża'. Jiena poġġejt il-fiduċja tiegħi f'Alla u ma nibża' minn xejn. Ngħatajt lir-rieda qaddisa Tiegħu; Hu jista' jagħmel bija dak li jrid, u jiena nħobbu xorta waħda. Meta nitqarben, jiena nitlob u nitlob lis-Salvatur li jfejjaqli lsieni, sabiex ma nonqos qatt fl-imħabba tal-proxxmu.
Djarju ta' Swor Fawstina – It-2 Pitazz (par.581-590)